CELEX: 52014PC0362
Language: lt
Date: 2014-06-16
Title: Pasiūlymas TARYBOS SPRENDIMAS dėl kontrolės priemonių taikymo 4-jod-2,5-dimetoksi-N-(2-metoksibenzil)fenetilaminui (25I-NBOMe), 3,4-dichlor-N-[[1-(dimetilamino)cikloheksil]metil]benzamidui (AH-7921), 3,4-metilendioksipirovaleronui (MDPV) ir 2-(3-metoksifenil)-2-(etilamino)cikloheksanonui (metoksetaminui)

|
			
		
		
		52014PC0362
		
			Pasiūlymas TARYBOS SPRENDIMAS dėl kontrolės priemonių taikymo 4-jod-2,5-dimetoksi-N-(2-metoksibenzil)fenetilaminui (25I-NBOMe), 3,4-dichlor-N-[[1-(dimetilamino)cikloheksil]metil]benzamidui (AH-7921), 3,4-metilendioksipirovaleronui (MDPV) ir 2-(3-metoksifenil)-2-(etilamino)cikloheksanonui (metoksetaminui) /* COM/2014/0362 final - 2014/0183 (NLE) */
			
				
		
		
			
			   	AIŠKINAMASIS MEMORANDUMAS
1.   PASIŪLYMO APLINKYBĖS
Tarybos sprendime 2005/387/TVR dėl
keitimosi informacija apie naujas psichoaktyvias medžiagas, jų rizikos
įvertinimo ir kontrolės[1]
numatyta trijų etapų procedūra, pagal kurią naujai
psichoaktyviajai medžiagai visoje Sąjungoje gali būti pradėtos
taikyti kontrolės priemonės.
2014 m. sausio 28 d. Taryba,
vadovaudamasi pirmiau nurodyto Tarybos sprendimo 6 straipsnio 1 dalimi,
paprašė įvertinti riziką, kurią kelia 25I-NBOMe, AH-7921,
MDPV ir metoksetamino vartojimas, gamyba ir prekyba šiomis psichoaktyviosiomis
medžiagomis, organizuotą nusikalstamumą šioje srityje ir galimas
kontrolės priemonių pasekmes.
5I-NBOMe, AH-7921, MDPV ir metoksetamino
keliamą riziką įvertino Europos narkotikų ir narkomanijos
stebėsenos centro (EMCDDA) Mokslo komitetas, veikiantis pagal Tarybos
sprendimo 6 straipsnio 2, 3 ir 4 dalių nuostatas. 2014 m. balandžio
23 d. Mokslo komiteto pirmininkas pateikė Komisijai ir Tarybai
rizikos vertinimo ataskaitą.
Pagrindinės rizikos vertinimo išvados:
·                        
25I-NBOMe yra išvestas iš gerai žinomo sintetinio
fenetilamino derivato 2C-I, turinčio stimuliuojamųjų ir
haliucinogeninių savybių, kurio rizikos ir kontrolės
priemonių vertinimas buvo atliktas 2003 m. ES narkotikų rinkoje
jis siūlomas bent jau nuo 2012 m. gegužės mėn., jo aptikta
23 valstybėse narėse ir Norvegijoje. Trijose valstybėse
narėse užregistruoti keturi su 25i-NBOMe siejami mirties atvejai. Su jo
vartojimu susijęs didelis toksiškumas užfiksuotas keturiose
valstybėse narėse – pranešta apie 32 nemirtino apsinuodijimo atvejus.
Iš informacijos apie konfiskuotas medžiagas ir paimtus pavyzdžius matyti, kad
neteisėtoje rinkoje 25I-NBOMe parduodamas kaip LSD. 
·                        
AH-7921 yra struktūriškai netipinis sintetinis
opioidas analgetikas, kuris ES siūlomas bent jau nuo 2012 m.
liepos mėn. – jo aptikta aštuoniose valstybėse narėse ir
Norvegijoje. Su AH-792 siejama 115 mirties atvejų, visi trys užfiksuoti
trijose valstybėse narėse per trumpą laikotarpį nuo 2012 m.
gruodžio mėn. iki 2013 m. rugsėjo mėn. Apie
didelį toksiškumą pranešė viena valstybė narė, kurioje
užfiksuoti šeši nemirtino apsinuodijimo atvejai. Panašu, kad interneto
mažmenininkai AH-7921 parduoda nuo 2011 m., reklamoje jį vadindami
„tyrimams naudojama chemine medžiaga“ (research chemical) arba
„teisėtu opioidu“ (legal opioid).
·                        
MDPV yra pakeisto žiedo sintetinis katinono
derivatas, chemiškai susijęs su pirovaleronu – abi šios medžiagos yra
kontroliuojamos pagal 1971 m. Jungtinių Tautų
psichotropinių medžiagų konvenciją. Aštuoniose valstybėse
narėse ir Norvegijoje nuo 2009 m. rugsėjo mėn. iki
2013 m. rugpjūčio mėn. užregistruoti 108 mirties
atvejai, kai per autopsiją paimtuose biologiniuose pavyzdžiuose aptikta
MDPV arba mirties priežastis susieta su šia medžiaga. Aštuonios valstybės
narės pranešė apie 525 nemirtino apsinuodijimo atvejus, siejamus su
MDPV. ES narkotikų rinkoje MDPV yra nuo 2008 m.
lapkričio mėn. Pranešama, kad 27 valstybėse narėse,
Norvegijoje ir Turkijoje konfiskuota daug kilogramų MDPV. Paprastai jis
parduodamas kaip atskira medžiaga – jo lengva gauti iš interneto
tiekėjų ir mažmenininkų, vadinamosiose reikmenų
parduotuvėse ir iš gatvės prekeivių.
·                        
Metoksetaminas yra arilcikloheksilamino medžiaga,
chemiškai panaši į ketaminą ir fenciklidiną (PCP). Kaip ir
ketaminas ir PCP, metoksetaminas turi disociatyvių savybių. Šešios
valstybės narės pranešė apie maždaug 20 mirties atvejų,
kurie siejami su metoksetaminu, nes šios medžiagos rasta per autopsiją
paimtuose pavyzdžiuose. Vieno ar kartu su kitomis medžiagomis metoksetamino
taip pat aptikta 20 nemirtino apsinuodijimo atvejais, apie kuriuos pranešė
penkios valstybės narės. Dvidešimt trys valstybės narės,
taip pat Turkija ir Norvegija, pranešė aptinkančios metoksetamino nuo
2010 m. lapkričio mėn. Tai rodo, kad metoksetaminas
interneto mažmenininkų, vadinamųjų reikmenų
parduotuvių ir gatvės prekeivių parduodamas ir vartojamas tiek
kaip atskira medžiaga, tiek kaip „teisėtas“ ketamino pakaitalas.
Pagal Tarybos sprendimo 2005/387/TVR 8
straipsnio 1 dalį Komisija per šešias savaites nuo rizikos įvertinimo
ataskaitos gavimo dienos pateikia Tarybai iniciatyvą dėl
kontrolės priemonių taikymo naujoms psichoaktyviosioms medžiagoms
arba ataskaitą, kurioje pagrindžiama, kodėl tai nėra
būtina.
Nors 25I-NBOMe, AH-7921, MDPV ir metoksetamino
keliamos bendrosios rizikos mokslinių įrodymų kol kas nedaug,
Komisija mano, kad būtų pagrįsta visoje Sąjungoje šioms
medžiagoms taikyti kontrolės priemones. Pagrindinė priežastis ta,
kad, remiantis rizikos vertinimo ataskaitoje pateikta informacija, ūmus
5I-NBOMe, AH-7921, MDPV ir metoksetamino toksiškumas gali labai pakenkti
žmonių sveikatai. Be to, ši rizika didėja dėl to, kad, kaip
pranešama, kai kurie vartotojai to nežinodami šias medžiagas vartoja kartu su
kitomis stimuliuojamosiomis medžiagomis arba vietoje jų.
2.   PASIŪLYMO TIKSLAS
Šio Tarybos sprendimo pasiūlymo tikslas –
paraginti valstybes nares 25I-NBOMe, AH-7921, MDPV ir metoksetaminui taikyti
kontrolės priemones ir baudžiamąsias sankcijas, kaip numatyta jų
teisės aktuose, kuriais vykdomi jų įsipareigojimai pagal
1971 m. Jungtinių Tautų psichotropinių medžiagų
konvenciją.
2014/0183 (NLE)
Pasiūlymas
TARYBOS SPRENDIMAS
dėl kontrolės priemonių
taikymo 4-jod-2,5-dimetoksi-N-(2-metoksibenzil)fenetilaminui (25I-NBOMe),
3,4-dichlor-N-[[1-(dimetilamino)cikloheksil]metil]benzamidui (AH-7921),
3,4-metilendioksipirovaleronui (MDPV) ir
2-(3-metoksifenil)-2-(etilamino)cikloheksanonui (metoksetaminui)
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo,
atsižvelgdama į 2005 m. gegužės
10 d. Tarybos sprendimą 2005/387/TVR dėl keitimosi informacija
apie naujas psichoaktyvias medžiagas, jų rizikos įvertinimo ir
kontrolės[2],
ypač į jo 8 straipsnio 3 dalį, 
atsižvelgdama į Europos Komisijos
iniciatyvą,
kadangi:
(1)                   
remiantis Sprendimo 2005/387/TVR 6 straipsniu
neeiliniame Europos narkotikų ir narkomanijos stebėsenos centro
išplėstinio Mokslo komiteto posėdyje parengtos 25I-NBOMe, AH-7921,
MDPV ir metoksetamino rizikos įvertinimo ataskaitos, o 2014 m.
balandžio 23 d. šios ataskaitos pateiktos Komisijai;
(2)                   
25I-NBOMe, AH-7921, MDPV ir metoksetaminas nebuvo
įvertinti Jungtinių Tautų lygmeniu, tačiau 2014 m.
birželio mėn. juos įvertins Pasaulio sveikatos organizacijos
narkomanijos ekspertų komitetas; 
(3)                   
25I-NBOMe, AH-7921, MDPV ir metoksetaminas neturi
nustatytos ar pripažįstamos medicininės (žmonėms skirtų ar
veterinarinių vaistų) paskirties. Išskyrus tai, kad jos naudojamos
kaip etaloninės analizės medžiagos bei cheminės sudėties,
farmakologijos ir toksikologijos tyrimams, atliekamiems šioms medžiagoms
atsiradus narkotikų rinkoje (o 25I-NBOMe atveju – ir neurochemijos
tyrimams), nėra duomenų, kad jos būtų naudojamos kitiems
tikslams;
(4)                   
25I-NBOMe yra stiprus sintetinis 2C-I derivatas,
klasikinis serotonerginis haliucinogenas, kurio rizika jau buvo įvertinta,
o 2003 m. jam pritaikytos Sąjungos lygmens kontrolės
priemonės ir baudžiamosios sankcijos;
(5)                   
konkretų fizinį 25I-NBOMe poveikį
įvertinti sunku, nes nėra paskelbta tyrimų, kuriais
būtų įvertintas jo ūmus ir chroniškas toksiškumas,
psichologinis poveikis bei įtaka elgesiui ir rizika sukelti
priklausomybę, taip pat dėl ribotos informacijos ir duomenų;
šios medžiagos vartojusių asmenų klinikiniai stebėjimai rodo,
kad ji turi haliucinogeninį poveikį ir gali sukelti didelę
ažitaciją, sutrikimą, intensyvias garso ir vaizdo haliucinacijas, agresiją,
smurto proveržius ir savo kūno žalojimą;
(6)                   
trijose valstybėse narėse užregistruoti
keturi su 25i-NBOMe siejami mirties atvejai. Su jo vartojimu susijęs
didelis toksiškumas užfiksuotas keturiose valstybėse narėse –
pranešta apie 32 nemirtino apsinuodijimo atvejus. Šiai naujai psichoaktyviajai
medžiagai tapus plačiau prieinamai ir naudojamai, galėtų kilti
rimtų pasekmių asmenų ir visuomenės sveikatai. Informacijos
apie socialinę riziką, susijusią su 25i-NBOMe, nėra;
(7)                   
dvidešimt dvi valstybės narės ir Norvegija
pranešė Europos narkotikų ir narkomanijos stebėsenos centrui ir
Europolui aptikusios 25I-NBOMe. Duomenų apie 25I-NBOMe vartojimo
paplitimą nėra, tačiau iš negausios turimos informacijos matyti,
kad jis gali būti vartojamas įvairiausioje aplinkoje, pavyzdžiui,
namuose, baruose, naktiniuose klubuose ir muzikos festivaliuose;
(8)                   
25I-NBOMe rinkai pateikiamas atvirai ir internete
parduodamas kaip „tyrimams naudojama cheminė medžiaga“, o iš duomenų
apie surinktus pavyzdžius bei vartotojų svetainių ir interneto
mažmenininkų informacijos matyti, kad jis parduodamas kaip atskiras
narkotikas, be to, pardavėjų yra įvardijamas kaip
„teisėtas“ LSD pakaitalas. Europos narkotikų ir narkomanijos
stebėsenos centras nustatė daugiau kaip 15 šia medžiaga
prekiaujančių interneto mažmenininkų, kurių buvimo vieta
gali būti Sąjungoje ir Kinijoje;
(9)                   
rizikos vertinimo ataskaitoje išryškėja, kad
yra mažai mokslinių įrodymų, susijusių su 25I-NBOMe, ir
nurodoma, kad jo keliamiems pavojams sveikatai ir socialinei rizikai
įvertinti būtini tolesni tyrimai. Tačiau esami įrodymai ir
informacija yra pakankamas pagrindas visoje Sąjungoje 25I-NBOMe taikyti
kontrolės priemones. Dėl 25I-NBOMe keliamo pavojaus sveikatai, kuris
dokumentais patvirtintas, jo aptikus keliais mirties atvejais, apie kuriuos
buvo pranešta, dėl to, kad vartotojai galėjo jo pavartoti to
nežinodami, ir dėl to, kad jis neturi medicininės vertės ar
paskirties, 25I-NBOMe visoje Sąjungoje turėtų būti taikomos
kontrolės priemonės;
(10)               
šešiose valstybėse narėse 25I-NBOMe jau
taikomos kontrolės priemonės pagal nacionalinės teisės
aktus, kuriais vykdomi įsipareigojimai pagal 1971 m. Jungtinių
Tautų psichotropinių medžiagų konvenciją, o dar septynios
valstybės narės taiko kitas teisėkūros priemones šiai
medžiagai kontroliuoti, todėl visoje Sąjungoje taikomos jos
kontrolės priemonės leistų išvengti galimų sunkumų
tarpvalstybinio teisėsaugos ir teisminio bendradarbiavimo srityse ir
padėtų apsaugoti nuo pavojaus, kurį gali kelti jos prieinamumas
ir vartojimas;
(11)               
AH-7921 – struktūriškai netipinis sintetinis
opioidas analgetikas, interneto tiekėjams, vartotojų svetainių
lankytojams ir žiniasklaidai žinomas kaip „doksilamas“. Jį lengva
supainioti su terminu „doksilaminas“ – tai antihistamininis vaistas, turintis
raminamąjį ir hipnotinį poveikį, o dėl to jo gali
būti netyčia perdozuojama;
(12)               
konkretų fizinį AH-7921 poveikį
įvertinti sunku, nes nėra paskelbta tyrimų, kuriais
būtų įvertintas jo ūmus ir chroniškas toksiškumas,
psichologinis poveikis bei įtaka elgesiui ir rizika sukelti
priklausomybę, taip pat dėl ribotos informacijos ir duomenų. Iš
vartotojų pateiktos informacijos atrodo, kad AH-7921 poveikis panašus
į klasikinių opioidų poveikį – tai švelni euforija,
niežėjimas ir atsipalaidavimas. Būdingas neigiamas poveikis – pykinimas.
Be savarankiško eksperimentavimo su AH-7921 ir jo vartojimo pramogai, kai kurie
vartotojai praneša šiuo nauju vaistu patys gydęsi nuo skausmo, kiti –
lengvinę juo abstinencijos simptomus nutraukus kitų opioidų
vartojimą. Tai gali reikšti, kad AH-7921 plis tarp intraveninių
opioidų vartotojų; 
(13)               
duomenų apie AH-7921 vartojimo paplitimą
nėra, tačiau iš turimos informacijos matyti, kad jis vartojamas
nedažnai ir namų aplinkoje; 
(14)               
trijose valstybėse narėse nuo
2012 m. gruodžio mėn. iki 2013 m. rugsėjo mėn.
užregistruota 15 mirties atvejų, kai per autopsiją paimtuose
pavyzdžiuose aptikta AH-7921, vieno ar kartu su kitomis medžiagomis. Nors
neįmanoma tiksliai nustatyti, koks buvo AH-7921 poveikis visais šiais
mirties atvejais, kai kuriais atvejais būtent ši medžiaga nurodyta kaip
mirties priežastis. Viena valstybė narė pranešė apie šešis
nemirtino apsinuodijimo atvejus, susijusius su AH-7921. Šiai naujai
psichoaktyviajai medžiagai tapus plačiau prieinamai ir naudojamai,
galėtų kilti rimtų pasekmių asmenų ir visuomenės
sveikatai. Informacijos apie socialinę riziką, susijusią su
AH-7921, nėra;
(15)               
rizikos vertinimo ataskaitoje atskleidžiama, kad
yra mažai mokslinių įrodymų, susijusių su AH-7921, ir
parodoma, kad jo sukeliamiems pavojams sveikatai ir socialinei rizikai
įvertinti būtini tolesni tyrimai. Tačiau turimi įrodymai ir
informacija yra pakankamas pagrindas visoje Sąjungoje AH-7921 taikyti
kontrolės priemones. Dėl AH-7921 keliamo pavojaus sveikatai, kaip
dokumentais patvirtinta jo aptikus keliais mirties atvejais, apie kuriuos buvo
pranešta, dėl to, kad vartotojai galėjo jo pavartoti to nežinodami,
ir dėl to, kad jis neturi medicininės vertės ar paskirties, AH-7921
visoje Sąjungoje turėtų būti taikomos kontrolės
priemonės;
(16)               
vienoje valstybėje narėje AH-7921 jau
taikomos kontrolės priemonės pagal nacionalinės teisės
aktus, kuriais vykdomi įsipareigojimai pagal 1971 m. Jungtinių
Tautų psichotropinių medžiagų konvenciją, o dar penkios
valstybės narės taiko kitas teisėkūros priemones šiai
medžiagai kontroliuoti, todėl visoje Sąjungoje taikomos jos
kontrolės priemonės leistų išvengti galimų sunkumų
tarpvalstybinio teisėsaugos ir teisminio bendradarbiavimo srityse ir
padėtų apsaugoti nuo pavojaus, kurį gali kelti jos prieinamumas
ir vartojimas;
(17)               
MDPV yra pakeisto žiedo sintetinis katinono
derivatas, chemiškai susijęs su pirovaleronu – abi šios medžiagos yra
kontroliuojamos pagal 1971 m. Jungtinių Tautų
psichotropinių medžiagų konvenciją. 
(18)               
Europos Sąjungoje nuosekliai nerenkama
informacija apie MDPV chronišką ir ūminį toksiškumą, taip
pat apie psichologinį jo poveikį bei įtaką elgesiui ar
riziką sukelti priklausomybę. Remiantis paskelbtų tyrimų
duomenimis, kuriuos patvirtina klinikiniai atvejai, galima teigti, kad
psichofarmakologinis MDPV poveikis yra panašus į kokaino ir metamfetamino,
tik yra stipresnis ir ilgiau trunka. Be to, nustatyta, kad MDPV savybė
sukelti motorinį aktyvumą, tachikardiją ir hipertenziją yra
dešimt kartų stipresnė; 
(19)               
vartotojų svetainėse nurodoma, kad
dėl ūmaus toksiškumo jis gali turėti žmonėms neigiamą
poveikį, panašų į kitų stimuliuojamųjų
medžiagų. Tai gali būti paranojinė psichozė, tachikardija,
hipertenzija, prakaitavimas, kvėpavimo sutrikimas, didelė ažitacija,
garso ir vaizdo haliucinacijos, stiprus nerimas, hipertermija, smurto
proveržiai ir įvairūs organų veiklos sutrikimai; 
(20)               
aštuoniose valstybėse narėse ir
Norvegijoje nuo 2009 m. rugsėjo mėn. iki 2013 m.
rugpjūčio mėn. užregistruoti 108 mirties atvejai, kuriais
per autopsiją paimtuose biologiniuose pavyzdžiuose aptikta MDPV arba
mirties priežastis susieta su šia medžiaga. Aštuonios valstybės narės
pranešė apie iš viso 525 nemirtino apsinuodijimo atvejus, susijusius su
MDPV. Jeigu ši nauja psichoaktyvioji medžiaga taptų plačiau prieinama
ir vartojama, galėtų kilti rimtų pasekmių žmonių ir
visuomenės sveikatai; 
(21)               
nuo 2009 m. keturios valstybės narės
taip pat pranešė, kad MDPV aptikta biologiniuose pavyzdžiuose, paimtuose
po mirtinų ir nemirtinų nelaimių keliuose arba vairavimo
apsvaigus nuo narkotikų; 
(22)               
ES narkotikų rinkoje MDPV yra nuo 2008 m.
lapkričio mėn., o 27 valstybės narės, Norvegija ir
Turkija pranešė konfiskavusios daug kilogramų šios medžiagos. MDPV
parduodamas kaip atskira medžiaga, tačiau aptinkamas ir deriniuose su
kitomis medžiagomis. Jo galima lengvai gauti iš interneto tiekėjų ir
mažmenininkų, vadinamųjų reikmenų parduotuvių ir
gatvės prekeivių. Yra pagrindo manyti, kad šios medžiagos pakavimas
tabletėmis ir platinimas Sąjungoje yra gana organizuotas;
(23)               
rizikos vertinimo ataskaitoje nurodoma, kad
reikėtų daugiau mokslinių tyrimų MDPV pavojui sveikatai ir
socialinei rizikai nustatyti. Tačiau esami įrodymai ir informacija
yra pakankamas pagrindas visoje Sąjungoje MDPV taikyti kontrolės
priemones. Dėl MDPV keliamo pavojaus sveikatai, kaip dokumentais
patvirtinta jo aptikus keliais mirties atvejais, apie kuriuos buvo pranešta,
dėl to, kad vartotojai galėjo jo pavartoti to nežinodami, ir dėl
to, kad jis neturi medicininės vertės ar paskirties, MDPV visoje
Sąjungoje turėtų būti taikomos kontrolės
priemonės;
(24)               
21 valstybėje narėje MDPV jau taikomos
kontrolės priemonės pagal nacionalinės teisės aktus,
kuriais vykdomi įsipareigojimai pagal 1971 m. Jungtinių
Tautų psichotropinių medžiagų konvenciją, o dar keturios
valstybės narės taiko kitas teisėkūros priemones šiai
medžiagai kontroliuoti, todėl visoje Sąjungoje taikomos jos
kontrolės priemonės leistų išvengti galimų sunkumų
tarpvalstybinio teisėsaugos ir teisminio bendradarbiavimo srityse ir
apsaugotų nuo pavojaus, kurį gali kelti jos prieinamumas ir vartojimas;
(25)               
metoksetaminas yra medžiaga, chemiškai panaši
į ketaminą ir tarptautiniu mastu kontroliuojamą medžiagą
fenciklidiną (PCP). Kaip ir ketaminas bei PCP, jis turi disociatyvių
savybių; 
(26)               
tyrimų, kuriais būtų įvertintas
metoksetamino chroniškas ir ūminis toksiškumas, taip pat psichologinis jo
poveikis bei įtaka elgesiui ar rizika sukelti priklausomybę, atlikta
nebuvo. Vartotojų svetainėse pačių vartotojų aprašyta
patirtis rodo, kad jis turi neigiamą poveikį, panašų į
apsinuodijimo ketaminu. Tai gali būti pykinimas ir stiprus vėmimas,
pasunkėjęs kvėpavimas, spazmai, orientacijos sutrikimas,
nerimas, katatonija, agresija, haliucinacijos, paranoja ir psichozė. Be
to, ūmaus apsinuodijimo metoksetaminu atvejais gali būti atsirasti
apsinuodijimui stimuliuojamosioms medžiagomis būdingas poveikis (ažitacija,
tachikardija ir hipertenzija) ir smegenų veiklos pokyčiai, kurie
nėra įprasti ūmaus apsinuodijimo ketaminu atvejais; 
(27)               
šešios valstybės narės pranešė apie
20 mirties atvejų, kurie siejami su metoksetaminu, nes šios medžiagos
rasta per autopsiją paimtuose pavyzdžiuose. Vieno ar kartu su kitomis
medžiagomis metoksetamino aptikta 20 nemirtino apsinuodijimo atvejais, apie
kuriuos pranešė penkios valstybės narės. Jeigu ši nauja
psichoaktyvioji medžiaga taptų plačiau prieinama ir vartojama,
galėtų kilti rimtų pasekmių žmonių ir visuomenės
sveikatai; 
(28)               
dvidešimt trys valstybės narės, Turkija
ir Norvegija pranešė aptinkančios metoksetamino nuo 2010 m.
lapkričio mėn. Tai rodo, kad metoksetaminas interneto
mažmenininkų, vadinamųjų reikmenų parduotuvių ir
gatvės prekeivių parduodamas ir vartojamas tiek kaip atskira
medžiaga, tiek kaip „teisėtas“ ketamino pakaitalas; 
(29)               
Europos Sąjungoje konfiskuota daug
kilogramų šios medžiagos miltelių, tačiau informacijos apie
galimą organizuotą nusikalstamumą šioje srityje nėra.
Sudėtingos įrangos metoksetamino gamybai nereikia; 
(30)               
žinios apie jo paplitimą grindžiamos tik
dviejų valstybių narių atliktais nereprezentatyviais tyrimais.
Šių tyrimų duomenimis, metoksetamino vartojimas nėra taip
paplitęs kaip ketamino. Iš turimos informacijos matyti, kad jis gali
būti vartojamas įvairioje aplinkoje, pavyzdžiui, namuose, baruose,
naktiniuose klubuose ir muzikos festivaliuose;
(31)               
rizikos vertinimo ataskaitoje nurodoma, kad
reikėtų daugiau mokslinių tyrimų metoksetamino pavojui
sveikatai ir socialinei rizikai nustatyti. Tačiau esami įrodymai ir
informacija yra pakankamas pagrindas visoje Sąjungoje metoksetaminui
taikyti kontrolės priemones. Dėl šios medžiagos keliamo pavojaus
sveikatai, kaip dokumentais patvirtinta jo aptikus keliais mirties atvejais,
apie kuriuos pranešta, dėl to, kad vartotojai galėjo jo pavartoti to
nežinodami, ir dėl to, kad jis neturi medicininės vertės ar
paskirties, metoksetaminui visoje Sąjungoje turėtų būti
taikomos kontrolės priemonės;
(32)               
devyniose valstybėse narėse metoksetaminui
jau taikomos kontrolės priemonės pagal nacionalinės teisės
aktus, kuriais vykdomi įsipareigojimai pagal 1971 m. Jungtinių
Tautų psichotropinių medžiagų konvenciją, o dar devynios
valstybės narės taiko kitas teisėkūros priemones šiai
medžiagai kontroliuoti, todėl visoje Sąjungoje taikomos jos
kontrolės priemonės leistų išvengti galimų sunkumų
tarpvalstybinio teisėsaugos ir teisminio bendradarbiavimo srityse ir
apsaugotų nuo pavojaus, kurį gali kelti jos prieinamumas ir
vartojimas,
PRIĖMĖ ŠĮ
SPRENDIMĄ: 
1 straipsnis
Kontrolės priemonės visoje
Sąjungoje taikomos šioms naujoms psichoaktyviosioms medžiagoms:
(a)         
4-jod-2,5-dimetoksi-N-(2-metoksibenzil)fenetilaminui
(25I-NBOMe);
(b)         
3,4-dichlor-N-[[1-(dimetilamino)cikloheksil]metil]benzamidui
(AH-7921);
(c)         
3,4-metilendioksipirovaleronui (MDPV); 
(d)        
2-(3-metoksifenil)-2-(etilamino)cikloheksanonui
(metoksetaminui).
2 straipsnis
Ne vėliau kaip [per metus nuo šio sprendimo paskelbimo dienos]
valstybės narės imasi reikiamų priemonių, kad 1 straipsnyje
nurodytoms psichoaktyviosioms medžiagoms būtų taikomos kontrolės
priemonės ir baudžiamosios sankcijos, kaip numatyta šių
valstybių teisės aktuose, kuriais vykdomi įsipareigojimai pagal
1971 m. Jungtinių Tautų psichotropinių medžiagų
konvenciją.
3 straipsnis
Šis sprendimas įsigalioja dvidešimtą
dieną po jo paskelbimo Europos Sąjungos oficialiajame leidinyje.
Priimta Briuselyje
                                                                       Tarybos
vardu
                                                                       Pirmininkas
[1]               OL L 127, 2005 5 20, p. 32.
[2]               OL L 127, 2005 5 20, p. 32.